Twee dood, nege beseer toe bakkie rol‘n Foto van die toneel (Foto: Verskaf) Twee mense is dood en nege ander beseer toe ŉ bakkie Saterdagoggend op die R546 buite Secunda gerol het. Ineke van Huyssteen, ER24-woordvoerder, sê nooddienste is Saterdag net ná 05:00 na die toneel ontbied. “Sommige beseerdes het buite die wrak op die grond gesit met die aankoms van nooddienste op die toneel,” sê sy. Twee mense het geen tekens van lewe getoon nie en is op die toneel dood verklaar. Nege ander mense, wat geringe tot matige beserings opgedoen het, is na die Evander-hospitaal vervoer. “Die presiese oorsaak van die botsing is nie in dié stadium bekend nie. ŉ Polisieondersoek is van stapel gestuur,” sê sy.